I. Mikloš, podpredseda vlády SR: (2002-02-21):
J. Migaš, predseda NR SR: Ďalšiu otázku položila pani poslankyňa Sabolová ministrovi zdravotníctva Romanovi Kováčovi. Otázka znie: „Zákon o ochrane zdravia chráni dostatočne, pán minister, občanov pred dlhodobým žiarením vysielačov mobilných telefónov umiestnených v obytných zónach?“ Odpovedá minister zdravotníctva Roman Kováč. R. Kováč, minister zdravotníctva SR: Vážená pani poslankyňa, vážený pán predseda, vážené pani poslankyne, páni poslanci, zákon Národnej rady Slovenskej republiky číslo 514/2001 Z. z., ktorým sa mení a dopĺňa zákon Národnej rady Slovenskej republiky číslo 272/1994 Z. z. o ochrane zdravia ľudí stanovuje všeobecné požiadavky na prevádzku zdrojov vyžarovania elektromagnetických vĺn rádiových frekvencií a teda aj prevádzku základňových staníc verejnej rádiotelefónnej siete operátorov prevádzkujúcich siete mobilných telefónov na území Slovenskej republiky. Konkrétne požiadavky stanovuje vyhláška Ministerstva zdravotníctva Slovenskej republiky číslo 123/1993 o ochrane zdravia pred nepriaznivými účinkami elektromagnetického poľa. Z uvedeného dôvodu bude preto odpoveď na túto otázku identická s odpoveďou na otázku číslo 7, ak pani poslankyňa súhlasí. Elektromagnetické pole vyžarované základňovými stanicami operátorov sietí mobilných telefónov na území Slovenskej republiky systémy NMT 450 MHz, GSM 900 MHz a DCS 1800 MHz sa zaraďuje podľa vyhlášky Ministerstva zdravotníctva Slovenskej republiky číslo 123/1993 do frekvenčnej oblasti nad 300 MHz. Na toto frekvenčné pásmo stanovuje vyhláška najvyššiu prípustnú hodnotu ožiarenia obyvateľstva vo výške 0,12 mW/cm2 a hodinu, ktorej pre 24-hodinovú expozíciu zodpovedá najvyššia prípustná hodnota výkonovej hustoty elektromagnetického poľa 0,005 mW/cm2. Pri porovnaní s limitmi platnými v iných krajinách, patrí tento náš limit k najprísnejším. Rozloženie úrovne elektromagnetického poľa v okolí základňových staníc operátorov sietí mobilných telefónov sa sleduje a objektivizuje meraním od začiatku ich prevádzky na Slovensku. Bolo vykonaných už niekoľko tisíc meraní v okolí uvedených objektov. Na základe poznatkov z meraní možno konštatovať, že pri základňových staniciach umiestňovaných na obytných domoch nebolo zistené v obytných priestoroch, ani v priestoroch bežne dostupných, myslím, obyvateľstvu, prekročenie stanovených najvyšších prípustných hodnôt. K prekračovaniu prípustných limitov môže dochádzať prakticky len priamo na anténach alebo pri anténach týchto základňových staníc, teda v priestoroch striech, kde však by nemal byť voľný prístup nepovolaným osobám. Nemáme také poznatky, že by tieto strechy boli voľne prístupné nepovolaným osobám. Vývoj poznatkov o účinkoch pôsobenia elektromagnetického poľa však stále nie je na takej úrovni, aby sa dalo jednoznačne stanoviť, kedy a pri akej úrovni intenzity, resp. výkonovej hustoty poľa dochádza k nežiaducim vplyvom na ľudský organizmus. Preto je nutné naďalej situáciu v oblasti budovania zdrojov vyžarovania elektromagnetických vĺn monitorovať a kontrolovať splnenie požiadaviek predpisov pre oblasť elektromagnetického poľa rádiových frekvencií. To je všetko, pán predseda. J. Migaš, predseda NR SR: No, pani poslankyňa, čo s tým? Nech sa páči.